“S'yomka qilish mumkin emas”: Namanganda YPx xodimlari fuqaroga nisbatan qo'pollik qilgani aytildi — video

Namangan viloyatida yo'l-patrul xizmati hodimlari fuqaroga nisbatan qo'pollik qilgani hamda unga s'yomka qilish mumkin emasligini aytgani xabar qilindi.  Yo'l harakati xavfsizligi xizmati holat yuzasidan ma'lumot berdi.
Keltirilishicha, 2022 yil 4 aprel kuni soat taxminan 14:30 da Namangan viloyati  Uchqo'rg'on tumanidagi Andijon ko'chasida xizmat olib borayotgan YPx xodimi A. Tursunaliev tomonidan me'yoriy hujjatlarini tekshirish maqsadida “HOWO” rusumli yuk avtomobili haydovchisi to'xtatilgan.
Haydovchi me'yoriy hujjatlarini xodimga taqdim etmagan va avtomobilini tegishli tartibda jarima maydoniga qo'yilishiga qarshilik ko'rsatgan.
YPx xodimi tomonidan Ma'muriy javobgarlik to'g'risidagi kodeksning 135- (Transport vositalari egalarining fuqarolik javobgarligini majburiy sug'urta qilish to'g'risidagi qonunchilikning talablarini buzish) va 194-moddalari (Ichki ishlar organlari xodimining qonuniy talablarini bajarmaslik) tartibida bayonnoma rasmiylashtirilganda, haydovchi yurgizgich kalitni olib voqea joyidan ketib yuborgan.

“Shundan so'ng yuk avtomobilini vaqtincha saqlash uchun jarima maydoniga qo'yish choralari ko'rilgan. To'plangan hujjatlar o'rganib chiqishlik uchun Jinoyat ishlari bo'yicha tuman sudiga yuborilmoqda”, deyiladi xabarda.
Avvalroq Qashqadaryo viloyati Yakkabog' tumanida 15 fevral kuni yo'l-patrul xizmati xodimlari va fuqarolar o'rtasida janjal yuz bergandi. Shuningdek, Andijonda prokuratura va IIB xodimlari o'rtasida tortishuv bo'lgani aytilgan xabarga izoh berilgan.